गुवाहाटी से एक माता-पिता ने लिखा है कि पिछले साल हम लोगों ने आंदोलन किया तो इस साल स्कूल में फीस नहीं बढ़ी मगर इस साल स्कूल ने इतिहास की एक किताब के लिए 1500 रुपये लिये हैं. अगर उनका दावा सही है तो हमें शर्म आनी चाहिए. हमारे दर्शक विक्रमजीत ने बताया है कि पूरे चीन में एक ही स्कूल यूनिफॉर्म है. वहां बच्चे ट्रैक सूट पहनते हैं. स्वाति ने लिखा है कि वे हाल ही में भारत से अमरीका आईं हैं. यहां कोई स्कूल यूनिफॉर्म नहीं होता है. भारत में हमें स्कूलों का शोषण भुगतना पड़ रहा था. भारत में भी कुछ स्कूलों में नर्सरी के बच्चे को स्कूल यूनिफॉर्म नहीं लगता है. दिल्ली में ही एक ऐसा स्कूल है, नर्सरी के दो साल तक कोई यूनिफॉर्म नहीं है. स्कूल कहता है कि बच्चा पुराना कपड़ा ही पहनकर आए वही उचित होगा. लेकिन मैं दो चार अच्चे स्कूलों की बात नहीं करूंगा. मैं भारत के तमाम शहरों में स्कूलों के भीतर हो रही लूट की बात कर रहा हूं. पहले टीचर की सैलरी को लेकर राजकोट से आए एक मेल की बात करना चाहता हूं. अगर इस ईमेल की सूचना सही है तो राजकोट का एक स्कूल अधिक सैलरी टीचर के अकाउंट में जमा करता है. सभी टीचर का एटीएम स्कूल प्रबंधन के पास है. उनका पासवर्ड भी. सैलरी जमा होने के बाद प्रबंधन पैसा निकाल लेता है. ऐसा ही एक मेल यूपी से आया था कि चेक पहले ले लेते हैं, टीचर के अकाउंट में पैसा जमा होता है और निकाल लिया जाता है. ये टीचर की हालत है. स्कूल में पढ़ाने वाले माता-पिता भी डरे हुए हैं. टीचर भी डरे हुए हैं. स्कूलों के ज़रिये लोगों पर गुलामी थोपी जा रही है.